種菊
作者：張鎡
朝代：宋

paragraphs: 今年植菊良寡謀，叢萎滿望如田疇。
黄深白淺欠旌別，未表勁浄專高秋。
初移風雨連朝惡，纔到暄晴驟開却。
鋪氈未暇坐觀嬉，携筇粗放行吟樂。
遊蜂冶蝶撥不開，粉趐雲動鳴輕雷。
霜前姿性本介潔，肯受浼辱寧摧頹。
道人猶揀鮮鮮蕊，銅缾換浸重添水。
一聲清磬曉窗深，香邊坐斷三千偈。
歌緣酒分從束輕，正色已定十種名。
來年自種先獻佛，不應直爲杯中物。